TPH/4. januar 2021

**Prosess og mandat for utredning av nytt masterprogram ved THF, ASV og SME**

Mandatet bygger på diskusjonen fra tidligere saksutredninger og på diskusjon i avdelingsledermøtet 18/12 2020.

Avdelingsledermøtet ønsket en modell som innebærer en utredning som er basert på mobilisering av fagmiljøene ved Avdeling for sykepleievitenskap (ASV), Avdeling for tverrfaglig helsevitenskap (THF) og Senter for medisinsk etikk (SME) med siktemål å starte opp nytt masterprogram høsten 2022.

*Videre prosess*

Det foreslås en prosess som har som målsetting å avklare hovedtrekkene i en framtidig mastergrad innen utgangen av mars 2021 og behandling i styrende organer på fakultets- og universitetsnivå i løpet av våren 2021. Detaljering av læringsmål m.m. skjer i perioden mars- juli 2021. Ved en slik framdrift kan ny mastergrad lanseres høsten 2021 og de første studentene tas opp fra høsten 2022.

En slik framdrift er mulig siden spørsmålet alt har vært utredet i flere omganger og at detaljerte beskrivelser av mange aktuelle emner allerede finnes. Prosessen forutsetter imidlertid at det er mulig å skape enighet om satsingen i de aktuelle faglige miljøene og det forutsetter tett kontakt mellom utredningsgruppa, institutt- og fakultetsledelsen slik at formelle dokumenter kan produseres parallelt med selve utredningen. Dersom disse forutsetningene ikke holder, vil lansering eventuelt skje på et senere stadium.

*Sammensetning av utredningsgruppa*

Utredningsgruppa består av avdelingslederne ved Avdeling for sykepleievitenskap, Avdeling for tverrfaglig helsevitenskap og Senter for medisinsk etikk. De tre avdelingslederne velger leder for gruppa og har anledning til å supplere gruppa med inntil to personer fra hver av de tre avdelingene.

*Mandat*

Utredningsgruppa skal avklare hovedtrekkene i en framtidig mastergrad som er forankret i de tre fagmiljøene (THF, SME, ASV). Programmet skal utdanne kandidater som bidrar til videreutvikling av bærekraftige helsetjenester gjennom forskning, fagutvikling og ledelse. Utredningen skal ta utgangspunkt i dagens volum på antall studieplasser ved Helsam noe som innebærer at det i det nye studieprogrammet inngår studieplassene ved THF og ved dagens program ved ASV. Det ligger til mandatet å vurdere spesialiseringer eller fordypninger innenfor programmet.

Utredningen må avklare språk (engelsk eller norsk), størrelsen på masteroppgava (30 eller 60 ECTS) og navn på programmet.